Oscar-fliek: 'Ons weet van niks' | Maroela Media
Barry en June Steenkamp, ouers van Reeva Steenkamp, het geen kennis gedra van die rolprent Oscar Pistorius: Blade Runner Killer wat eersdaags bekend gestel word nie.
Tania Koen, die Steenkamps se prokureur, het in 'n verklaring gesê June en Barry rou steeds oor die dood van hul dogter. "Hulle is geskok en ontsteld om te verneem van berigte 'dat die rolprent uit [Reeva] Steenkamp en haar ma se oogpunt vertel word'. June is nie deur Lifetime genader om deel te neem, insette te gee of enigsins betrokke te wees nie."
Volgens Koen is enige indruk dat die rolprent deur die Steenkamp-familie onderskryf word onwaar.
Maroela Media het vroeër berig die lokprent vir die rolprent oor die wêreldbekende paralimpiese atleet, Oscar Pistorius, en die moord op sy meisie, Reeva, is Vrydag bekend gestel.
Die rolprent handel oor die tragiese gebeure van 14 Februarie 2013 toe Steenkamp in 'n badkamer van Pistorius se huis in Silver Lakes in Pretoria doodgeskiet is.
Pistorius is vir die moord op Steenkamp aangekla en het tydens die hofverrigtinge, wat wêreldwyd uitgesaai is, aangevoer hy het Steenkamp deur die badkamerdeur geskiet omdat hy haar vir 'n inbreker aangesien het. Pistorius is aanvanklik aan strafbare manslag skuldig bevind, maar sy skuldigbevinding is later na moord verander en hy is 'n vonnis van ses jaar tronkstraf opgelê.
Die staat se appèl teen Pistorius se vonnis sal op 3 November aangehoor word, net 'n week voor die bekendstelling van Oscar Pistorius: Blade Runner Killer wat op 11 November op die Amerikaanse televisiekanaal Lifetime vertoon sal word.
Daar is nog geen datum bekendgemaak wanneer die rolprent in Suid-Afrika uitgereik sal word nie.
Andreas Damm, 'n Suid-Afrikaanse akteur wat in New York in die VSA woon, vertolk die rol van Pistorius, terwyl die rol van Steenkamp deur Toni Garrn vertolk word. Die rolprent is deur Eric Tomosunas vir Thinkfactory Media vervaardig met Norman Stone as regisseur.
Man dood na skietery by vulstasie
Dis siek. Boikot die fliek. Laat Reeva in vrede rus en laat haar familie in vrede. Regtig is dit reg om geld uit ander se hartseer te maak
Ons is te simpel om unieke stories te skryf so kom ons maak maar n fliek oor n hofsaak waaroor verveelde housvrouens nie genoeg kan kry nie.. sigh, ek mis vir Willie Esterhuizen en Leon Schuster
Om van te hiul.Is hierdie fliek gemaak on mense te oortuig ons goue seun was onskuldig. Reva ons harte hiul nog oor jou geweldadige dood. Ons bid vir die Steenkamps
Wat pla dit enige iemand jy hoef nie die fliek te kyk ek gaan beslis nie lyk soos n goedkoop fliek wat nie deur veel gesien sal word
Dit is nie Silwer Lakes nie dis Silwer Woods. Groot verskil. Die een is 'n Golflandgoed en die ander is slegs behuising landgoed.